Történelmi jelentőségű Gazdasági és Üzleti Fórumnak adott otthont Magyarország

Új korszak nyitányát jelentik Kína és Magyarország kapcsolatában azok a kétoldalú megállapodások, amelyeket Orbán Viktor, Magyarország miniszterelnöke és Wen Jiabao, a Kínai Népköztársaság miniszterelnöke jelenlétében írtak alá, 2011. június 25-én, Budapesten. A Nemzeti Fejlesztési Minisztérium által a miniszterelnöki látogatás alkalmából szervezett Kína-Kelet-közép-európai Gazdasági és Üzleti Fórumot Fellegi Tamás miniszter, kormánybiztos nyitotta meg.                                                                                                           Az eseményen a Magyar Logisztikai Egyesületet dr .Doór Zoltán elnök képviselte.  
A Magyar Tudományos Akadémián az aláírásokat követően megrendezett nagyszabású nemzetközi gazdasági fórumon kiemelt hangsúlyt kapott az innováció, infrastruktúrafejlesztés és a régiószintű határokon átnyúló fejlesztések lehetősége. A Fórumon Fellegi Tamás nyitóbeszédét követően előadást tartott Orbán Viktor, Magyarország miniszterelnöke, Wen Jiabao, a Kínai Népköztársaság miniszterelnöke, valamint Martin Schuurmans, az Európai Innovációs és Technológiai Intézet elnöke.

fotó: Szigeti Tamás

Fellegi Tamás, a rendezvény levezető elnöke elmondta: Kína az az ország, amely a legmodernebb technológiát, a legnagyobb sebességet és ehhez kapcsolódóan a megfelelő finanszírozást tudja biztosítani a régió országai számára. A kínai tőke magyarországi megjelenése a hazai vállalatok számára is új, perspektivikus együttműködést tesz lehetővé és eddig nem tapasztalt lendületet adhat a magyar gazdaságnak. A megszületett egyezségek igazolják, hogy Kína alapvetően jónak és ígéretesnek tartja a kijelölt fejlődési irányokat, bízik Magyarország jövőjében és központi szerepet szán Magyarországnak a régión belüli infrastrukturális és kutatás-fejlesztési együttműködésben - hangsúlyozta a miniszter.

A tárcavezető megerősítette: a kormány továbbra is eltökélt abban, hogy kínai beruházások erőteljes ösztönzésével Magyarországon több ezer új munkahely jöhessen létre és magasabb szintre emelkedjen Magyarország jelenléte Kína számos tartományában. A miniszter rámutatott, hogy a kínai-magyar kapcsolatok gyökeresen új pályára állítása történelmi jelentőségű lehetőség a Magyarország számára. Most először reális esély van arra is, hogy Magyarország Kína gazdasági, pénzügyi és logisztikai stratégiai partnerévé váljon Európában és a közép-európai térségben - jelentette ki Fellegi Tamás.

Az előadásokat követően Wen Jiabao, a Kínai Népköztársaság miniszterelnöke és Orbán Viktor Magyarország miniszterelnöke zártkörű informális fórum keretében találkozott a régióból érkezett miniszterelnökökkel és miniszterekkel.

A nagy jelentőségű Fórumot a befektetési és pénzügyi együttműködést, valamint az innovációt fókuszba állító szekcióülések zárták.

Az eseményen a magas szintű kínai küldöttség mellett 17 európai ország - Albánia, Ausztria, Bosznia-Hercegovina, Bulgária, Csehország, Észtország, Horvátország, Lengyelország, Lettország, Litvánia, Macedónia, Magyarország, Montenegró, Románia, Szerbia, Szlovákia és Szlovénia - miniszterei, nagykövetei és vállalatvezetői vettek részt.

Az aláírt megállapodásokról az alábbi oldalon olvashatnak részletesen:http://www.kormany.hu/hu/nemzeti-fejlesztesi-miniszterium/hirek/ketoldalu-megallapodasokkal-fuztek-szorosabbra-a-magyar-kinai-kapcsolatot
